Batsadi ba tshwanetse go gagamatsa tlhokomelo
Batsadi ba kopilwe go tlhwaafalela tlhokomelo ya bana ba bone. Moeteledipele wa setlhopha sa bomme sa Mosadithari kwa Masunga, Mme Tiny Chikadzi o boletse fa go dira jalo ele go netefatsa gore bana ba sireletsegile mo go sepe se se ka ba tlhagisetsang kotsi le mo dipuleng. Mme Chikadzi, yo mokgatlho wa bone o lebaganeng le go tsibosa bomme ba ba kwa magaeng ka mosola wa bone mo itsholelong ya lefatshe, o ne a kaya fa dipula tsa monongwaga di nele thata mme di solofetswe go tswelela di gosomana, ka jalo bana ba tlhokana le tshireletso e e kwa godimo. A re bana ba rata go thuma mo dinokeng, mme se, se diphatsa mo matshelong a bone ka ba ka betwa ke metsi. O ne a tswelela ka go re go botoka gore motsadi mongwe le mongwe yo o fitlhelang bana ba thuma mo dinokeng, matangwana kgotsa makadiba, a letse thupa go sa kgathalesege gore a ke ba gagwe kgotsa jang, a re ngwana ke wa setshaba. O file sekai gore bosheng jaana, mosimanyana yo o dingwaga di lesome le boraro o ne a tlhokafala morago ga go wela mo lekadibeng kwa nokeng ya Ntoba. Bokhutlo